Οδύσσεια Ενότητα 14η
Ραψωδία ι

Άρθρο Εφημερίδας


Ο ΟΔΥΣΣΕΑΣ

ΣΤΟΥΣ ΚΙΚΟΝΕΣ, ΣΤΟΥΣ ΛΩΤΟΦΑΓΟΥΣ ΚΑΙ ΣΤΟΥΣ ΚΥΚΛΩΠΕΣ
Προκείμενου να αναπτύξω τις διαπιστώσεις μου για τις συγκεκριμένες περιπέτειες του Οδυσσέα σε αυτό το άρθρο, ανέτρεξα τόσο στην διεθνή όσο και την ελληνική βιβλιογραφία καθώς και σε  σχετικές  έρευνες.

Ο Οδυσσέας αρχικά έφυγε με δώδεκα καράβια από την Τροία. Όταν όμως ξανοίχτηκαν τα πλοία του στο Αιγαίο, οι θεοί έστειλαν άγριους ανέμους που τα έσπρωξαν βόρεια, στη χώρα των Κικόνων. Ο Οδυσσέας και οι σύντροφοί του άρπαξαν απ’ τους Κίκονες ζώα και γλυκό κρασί και κάθισαν στην αμμουδιά να φάνε. Τότε όμως τους επιτέθηκαν όλοι οι Κίκονες μαζί κι έγινε άγρια μάχη. Πολλοί πολεμιστές σκοτώθηκαν κι οι άλλοι μπήκανε στα καράβια γρήγορα κι έφυγαν μέσα σε άγρια καταιγίδα.

Στη συνέχεια, ταξίδεψαν νότια ως τον κάβο Μαλέα. Τότε άρχισε να φυσά βοριάς που έσπρωξε τα καράβια μακριά, στην Αφρική. Έτσι έφτασαν στη χώρα των Λωτοφάγων. Βγήκανε στη στεριά κι ο Οδυσσέας έστειλε τρεις απ’ τους συντρόφους του να δουν τι άνθρωποι ζούσαν σ’ αυτή τη χώρα. Οι σύντροφοί του πήγαν κι όταν συνάντησαν τους Λωτοφάγους, εκείνοι τους έδωσαν να φάνε λωτούς, που ήταν φρούτα μαγεμένα! Αμέσως ξέχασαν πατρίδα και συντρόφους και δεν ήθελαν να φύγουν από εκεί. Ανήσυχος ο Οδυσσέας πήγε να τους βρει. Τους πήρε με το ζόρι κι αμέσως διέταξε τα καράβια να σαλπάρουν. 
[image: image2.jpg]



Μέρες πολλές ταξίδευαν, ώσπου οι άνεμοι τους έφεραν στο νησί των Κυκλώπων. Μόνο το πλοίο του Οδυσσέα πλησίασε εκεί. Τα άλλα έντεκα καράβια έμειναν σ’ ένα νησάκι απέναντι. Άραξαν το καράβι κι ο Οδυσσέας με δώδεκα συντρόφους βγήκαν έξω. Κοντά στη θάλασσα είδαν μια θεόρατη σπηλιά και μπήκαν μέσα. Παντού υπήρχαν δοχεία με γάλα και καλάθια με τυρί και πλήθος αρνάκια και κατσίκια. Έφαγαν και περίμεναν να έρθει ο νοικοκύρης. Όταν τον είδαν όμως τρόμαξαν γιατί ήταν πανύψηλος κι είχε ένα μονάχα μάτι στο μέτωπο. Ήταν ο Κύκλωπας Πολύφημος, ο γιος του Ποσειδώνα. Έκλεισε την είσοδο της σπηλιάς με ένα τεράστιο βράχο και άναψε δυνατή φωτιά. Τότε είδε τους ξένους και τους έκανε ερωτήσεις. Παρόλο που ο Οδυσσέας ζήτησε φιλοξενία στο όνομα του Δία, ο Πολύφημος δεν σεβάστηκε τίποτα και καταβρόχθισε συνολικά έξι από τους συντρόφους του. Όμως, ο πολυμήχανος  Οδυσσέας κατέστρωσε ένα σχέδιο σωτηρίας.  Αφού μέθυσε τον Κύκλωπα με το κρασί που είχε μαζί του και στη συνέχεια του δήλωσε ότι ονομάζεται <<Ούτις/Κανένας>>, περίμενε να κοιμηθεί· τότε πήρε ένα μακρύ κλαδί, το έξυσε στην άκρη, ώστε να είναι μυτερό και τον τύφλωσε με τη βοήθεια των συντρόφων του. Όταν απομακρύνθηκαν παίρνοντας μαζί τους πολλά γιδοπρόβατα, με λόγια εκδικητικά φώναξε προς τον Κύκλωπα και μίλησε προσβλητικά για τον πατέρα του, τον Ποσειδώνα, φανερώνοντας ότι είναι ο Οδυσσέας. Τέλος, με τα στοιχεία που έδωσε,  ο Κύκλωπας απηύθυνε κατάρα για τον Οδυσσέα στον πατέρα του.

Μέσα από αυτό το άρθρο είναι σημαντικό να ξεχωρίσουμε τα εξής:

· Ότι οι Κίκονες ήταν πολυάριθμοι και επιδέξιοι πολεμιστές. Εκδικήθηκαν τον Οδυσσέα και τους συντρόφους του γιατί οι τελευταίοι λεηλάτησαν την πόλη τους Ίσμαρο. Έτσι, σκότωσαν πολλούς από τους συντρόφους του Οδυσσέα αναγκάζοντας τους υπόλοιπους να φύγουν νύχτα από τη χώρα τους.
· Πώς η επιμονή του Οδυσσέα είχε ως αποτέλεσμα να απομακρύνει τους συντρόφους του από τους Λωτοφάγους και να τους σώσει.  

· Τον άγριο, απολίτιστο χαρακτήρα και τον άνομο τρόπο ζωής των Κυκλώπων. Οι Κύκλωπες δεν είχαν νόμους, δεν είχαν οργανωθεί σε κοινωνίες αλλά ζούσαν μόνοι τους, μέσα στις σπηλιές.

·  Ότι η υπέρογκη σωματική δύναμη του Πολύφημου  ηττήθηκε από το θάρρος και την εξυπνάδα του Οδυσσέα.
· Τέλος, την  κατάρα του Πολύφημου προς τον Οδυσσέα που εισακούστηκε από τον Ποσειδώνα. Η οργή του θεού θα προκαλέσει από δω και πέρα τις περιπέτειες του Οδυσσέα που θα διαρκέσουν δέκα χρόνια.

Ολοκληρώνοντας αυτή την μικρή περιήγηση στις  περιπέτειες του Οδυσσέα,  είναι σημαντικό  να κρατήσουμε στο μυαλό μας  ότι ο καθημερινός αγώνας της επιβίωσης του  ανθρώπου σχετίζεται με τον  αγώνα του  να επιτύχει  στόχους: προσωπικούς, επαγγελματικούς και  κοινωνικούς σε όλες τις εποχές. Τα χαρακτηριστικά του ομηρικού ήρωα και συγκεκριμένα του Οδυσσέα μπορούμε να τα  αναζητήσουμε και  στους ανθρώπους της σύγχρονης εποχής.
